Бровкина Алевтина Фёдоровна

**Бровкина Алевтина Федоровна (Дадонова)** (30 июнь 1930 йыл, Мәскәү) — СССР һәм Рәсәй табип-офтальмологы, Рәсәй онкоофтальмология мәктәбенә нигеҙ һалыусы, медицина фәне докторы (1970). СССР Дәүләт премияһы лауреаты (1984), РСФСР-ҙың атҡаҙанған фән эшмәкәре (1991). Рәсәй Федерацияһы Хөкүмәте Премияһы (2002) лауреаты, Рәсәй Медицина фәндәре академияһы академигы (2004) , РФА академигы (2013), балалар офтальмологияһы һәм орбиталь патология курсы менән Рәсәй дипломдан һуң белем биреү медицина академияһының офтальмология кафедраһы профессоры.

## Биографияһы
Алевтина Федоровна Бровкина 1930 йылдың 30 июнендә Мәскәүҙә тыуған. Бала сағы партия хеҙмәткәре булған атаһы уҡыған Ленинградта 
үтә. Һуғыш осоронда әсәһе менән Ҡаҙағстанда эвакуацияла була, тәүҙә Семипалатинск ҡалаһында, һуңынан Алматыла. 1943 йылдан 1948 йылға тиклем Силәбелә йәшәй, бында атаһы партия өлкә комитетының икенсе секретары булып эшләй.

Силәбенең 1-се мәктәбен тамамлай.

1954 йылда Ленин орденлы Беренсе Мәскәү медицина институтының (1-се МОЛМИ) дауалау факультетынан һуң терапия буйынса интернатураға уҡырға инә..

Брянск өлкә күҙ дауаханаһында табип-офтальмолог булып эшләй артабан Мәскәү 36-сы клиник дауаханала офтальмолог булып эшләй.

Мәскәү күҙ клиник дауаханаһында ординатура тамамлай , һәм шунда офтальмолог булып эшкә тороп ҡала. 1965 йылда кандидатлыҡ диссертацияһын яҡлай..

1970 йылда докторлыҡ диссертацияһын яҡлай.. 1980 йылда профессор дәрәжәһен ала.

1970 йылдан 2004 йылға тиклем Гельмгольц исемендәге Мәскәү күҙ ауырыуҙары ғилми-тикшеренеү институтында эшләй, бында өлкән ғилми хеҙмәткәрҙән алып офтальмоонкология хеҙмәте етәксеһенә тиклем юл үтә, һәм 1976 йылда илдә беренсе офтальмоонкология һәм радиология ғилми-клиник бүлеген ойоштора, ул ауыр патологияны иртә диагностикалау һәм дауалау ысулдарын эшләу менән шөғөлләнә шулай уҡ бөтә ил буйынса 12 төбәк үҙәктәренең эшен координациялай. 2003 йылдан алып А. Ф. Бровкина етәкләгән ҡала офтальмоонкология үҙәге Мамонов тыҡрығында Мәскәү Күҙ Клиник Дауаханаһында урынлашҡан, ул өҙлөкһөҙ һөнәри белем биреүҙең Рәсәй медицина академияһының ғилми-педагогик һәм дауалау базаһы булып тора.

Дипломдан һуң белем биреү Рәсәй медицина академияһының балалар офтальмологияһы һәм орбиталь патология курсы менән офтальмология кафедраһы профессоры булып эшләй.

#### Ғаиләһе
Ире — Нестеров Аркадий Павлович (1923—2009), табип-офтальмолог, Рәсәй Медицина фәндәре академияһы академигы, РСФСР-ҙың атҡаҙанған фән эшмәкәре.

## Фәнни эшмәкәрлеге
А. Ф. Бровкина 420-нән ашыу ғилми эш авторы, шуларҙан медицина вуздары өсөн 18 китап, монография һәм дәреслек. Уның етәкселеге аҫтында офтальонкология һәм орбиталь патология буйынса 40 кандидатлыҡ һәм 11 докторлыҡ диссертацияһы яҡлана. Офтальмоонкология өлкәһендә 40-тан ашыу уйлап табыуға патент авторы.

### Наградалары һәм ҡаҙаныштары
* СССР Дәүләт премияһы (1984),
* РСФСР-ҙың атҡаҙанған фән эшмәкәре (24.09.1991) — *фәнни-педагогик эшмәкәрлектә ҡаҙаныштары өсөн*,
* Халыҡтар Дуҫлығы ордены,
* Рәсәй Федерацияһы Хөкүмәте премияһы (2002),
* Офтальмология өлкәһендә ҡаҙаныштары өсөн Рәсәй Медицина фәндәре академияһының Академик М. И. Авербах исемендәге премия
* Әзербайжан Республикаһы Президентының Почётлы дипломы (30.06.2020) — Әзербайжан Республикаһы һәм Рәсәй Федерацияһы араһында фәнни бәйләнештәрҙе нығытыуҙа ҡаҙаныштары өсөн.

### Һөнәри йәмғиәттәрҙә ағзалығы
* Дөйөм Рәсәй табип-офтальмологтары ассоциацияһының президиумы ағзаһы,
* Офтальмологтарҙың Мәскәү ғилми йәмғиәте ағзаһы,
* Бер нисә профессиональ журналдар редколлегияһы ағзаһы.

### Һайланма хеҙмәттәре
* Бровкина А. Ф. Новообразования орбиты. — Москва: Медицина, 1974. — 256 с.
* 
* Опухоли и опухолеподобные заболевания органа зрения: Материалы всесоюз. конф., Таллинн, 18-20 апр. 1989 г. / [Редкол.: А. Ф. Бровкина (отв. ред.) и др.]. — М.: Б. и., 1990. — 191 с.
* Дифференциальный диагноз заболеваний и травматических повреждений орбиты с помощью компьютерной томографии: Метод. рекомендации / М-во здравоохранения РСФСР; [Сост. А. Ф. Бровкина, В. В. Вальский]. — М.: Б. и., 1991. — 12 с.
* Бровкина А. Ф. Болезни орбиты. — М. : Медицина, 1993. — 238 с.; ISBN 5-225-01964-1.
* Офтальмоонкология / Под ред. А. Ф. Бровкиной. — М.: Медицина, 2002. — 420 c.; ISBN 5-225-04157-4.
* 190 лет. Московская глазная больница: основана 26 января 1826 года : сборник научных трудов / ГБУЗ ГКБ им. С. П. Боткина ДЗМ, Фил. № 1 «Офтальмологическая клиника», ГБОУ ДПО Российская мед. акад. постдипломного образования, Каф. офтальмологии; [отв. ред. А. Ф. Бровкина]. — Москва: Апрель, 2016. — 447 с.; ISBN 978-5-905212-61-1

## Иҫкәрмәләр